**Tânără e Baba Iarnă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În cojoc şi în broboadă

Albă, albă – ca de nea,

O să vină Baba Iarnă

Iarăşi la fereastra mea.

Ca s-o văd, s-o văd mai bine

Mă trezesc de dimineaţă,

Baba iute-mi desenează

Pe fereastră flori de gheaţă.

Toţi îmi zic că Iarna-i babă,

Însă eu nu-i cred deloc,

Tânără e Baba Iarnă,

Doar că poartă greu cojoc…

Din cojoc tot scuturând

Repejor încep să cadă,

Săltând vesel şi dansând,

Fulguleţii de zăpadă!